**Hanna Holborn Gray** (født 25. oktober 1930 i Heidelberg, Tyskland) er en amerikansk historiker. 

Hun er spesialist på politisk filosofi i renessansen og reformasjonen, og er professor emerita ved University of Chicago. Gray var rektor («president») samme sted 1978–1993 og var den første kvinne valgt til rektor ved Chicago-universitetet. Tidligere var hun fungerende rektor ved Yale University (hun tok over da Kingman Brewster ble USAs ambassadør til Storbritannia) og dekan ved College of Arts and Sciences VED Northwestern University.

Gray kom fra en familie av akademikere. Foreldrene kunne snakke sammen på klassisk gresk for å unngå at andre forsto. Gray ble født i Heidelberg, der faren underviste ved universitetet. Hun forlot Tyskland sammen med familien i 1934 etter Hitlers maktovertakelse. Faren, Hajo Holborn, oppga et professorat i Berlin og ble senere professor ved Yale University og en ledende forsker på Tysklands moderne historie. Hun var som ung belest både i tyske og amerikanske klassikere, og fikk en delvis tysk oppdragelse hjemme.

Gray tok doktorgraden i historie ved Harvard University i 1957. Gray har honorære grader fra over 60 institusjoner. Et stipendprogram for økt mangfold i biofagene er opprettet i hennes navn.

> Utdanning skal ikke gjøre folk komfortable, utdanning skal gjøre folk i stand til å tenke. Universiteter er forventet å skape betingelser for at hard tenking, og derfor for stor uenighet, uavhengige vurderinger og for å stille spørsmål ved seiglivede antakelser, kan blomstre i et miljø med størst mulig frihet.  
> 
> 
> 
> (Education should not be intended to make people comfortable, it is meant to make them think. Universities should be expected to provide the conditions within which hard thought, and therefore strong disagreement, independent judgment, and the questioning of stubborn assumptions, can flourish in an environment of the greatest freedom.)
> 
> 
> Hanna Holborn Gray
> 
> 

Broren Fred (Frederick) Holborn undervist i internasjonale relasjoner ved Johns Hopkins University. Moren Annamarie Bettmann hadde doktorgrad i klassisk filologi. Hennes tante Louise Holborn forlot også Tyskland på grunn av nazistene og ble professor ved Connecticut College. Hennes ektemann, Charles M. Gray, var også professor i historie.

Referanser
----------

1. ↑   Social Networks and Archival Context, SNAC Ark-ID w64t6ztz, besøkt 9. oktober 2017[Hentet fra Wikidata]
2. 1 2   www.hws.edu[Hentet fra Wikidata]
3. ↑   commencement.miami.edu[Hentet fra Wikidata]
4. 1 2 3 4 5  Padilla, Arthur (2005). *Portraits in Leadership: Six Extraordinary University Presidents*. Westport, CT: American Council on Education/Praeger. ISBN 0-275-98490-7.
5. ↑  «University of Chicago Presidential History». *www-news.uchicago.edu*. Besøkt 4. juni 2017.
6. 1 2  Holley, Joe (9. juni 2005). «Foreign Policy Guru Frederick Holborn Dies». *The Washington Post* **(engelsk)**. ISSN 0190-8286. Besøkt 4. juni 2017.
7. ↑  «New fellowship aims to increase diversity in the life sciences». *Science | AAAS* **(engelsk)**. 21. september 2016. Besøkt 5. juni 2017.
8. ↑  «Trigger warnings, safe spaces: School's back in session». *CNN*. 26. august 2016. Besøkt 10. oktober 2017.
9. ↑  «Arkivert kopi». Arkivert fra originalen 10. oktober 2017. Besøkt 4. juni 2017.

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** ICCU **·** CiNii
 |